CELEX: 52017JC0024
Language: el
Date: 2017-07-10
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση της Ένωσης στο πλαίσιο του συμβουλίου συνεργασίας που συστάθηκε με τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.7.2017
            JOIN(2017) 24 final
            2017/0157(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση της Ένωσης στο πλαίσιο του συμβουλίου συνεργασίας που συστάθηκε με τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Οι σχέσεις μεταξύ της ΕΕ και της Αρμενίας βασίζονται επί του παρόντος στη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου (εφεξής «συμφωνία εταιρικής σχέσης και συνεργασίας»), η οποία άρχισε να ισχύει την 1η Ιουλίου 1999, καθώς και στο πλαίσιο της Ευρωπαϊκής Πολιτικής Γειτονίας (ΕΠΓ) που αναθεωρήθηκε το 2015
                  1
                (αναθεώρηση της ΕΠΓ). Οι βασικές αρχές που διέπουν τις διμερείς σχέσεις στο πλαίσιο αυτό είναι η ενισχυμένη διαφοροποίηση μεταξύ των χωρών εταίρων και η μεγαλύτερη ανάληψη ευθύνης από την πλευρά τους.
            
            
               Τα μέρη έχουν συμφωνήσει σχετικά με τις προτεραιότητες της εταιρικής σχέσης, όπως προβλέπεται στην αναθεώρηση της ΕΠΓ. Οι εν λόγω προτεραιότητες οργανώνονται σε ομάδες σύμφωνα με τις προτεραιότητες που συμφωνήθηκαν στο πλαίσιο της διάσκεψης κορυφής της ανατολικής εταιρικής σχέσης στη Ρίγα, τον Μάιο του 2015. Στο παρόν έγγραφο προσδιορίζονται τα σημεία εστίασης για την ανάληψη κοινής δράσης την περίοδο 2017-2020. Δεν θίγει τη συνεργασία σε άλλους τομείς, αλλά παρέχει κατευθύνσεις για τη μελλοντική χρηματοδοτική συνεργασία.
            
            
               •Συνοχή με τις ισχύουσες διατάξεις στον τομέα πολιτικής
            
            
               
                  Οι προτεραιότητες της εταιρικής σχέσης είναι συνεπείς με τις προτεραιότητες πολιτικής της ΕΕ στον τομέα αυτό. Οι εν λόγω προτεραιότητες είναι συγκεκριμένα η σταθεροποίηση της γειτονίας τόσο από πολιτική και οικονομική άποψη όσο και από άποψη ασφάλειας, η προώθηση των συμφερόντων της ΕΕ και η προαγωγή οικουμενικών αξιών.
               
            
            
               •Συνοχή με άλλες πολιτικές της Ένωσης
            
            
               
                  Οι προτεινόμενες προτεραιότητες της εταιρικής σχέσης, ενώ αντανακλούν τη μακρόχρονη δέσμευση της ΕΕ έναντι της ανατολικής χώρας-εταίρου της, είναι πλήρως εναρμονισμένες με τη συνολική στρατηγική για την εξωτερική πολιτική και την πολιτική ασφαλείας της Ευρωπαϊκής Ένωσης. Η εν λόγω στρατηγική καλεί την ΕΕ να επενδύσει στην ανθεκτικότητα των κρατών και των κοινωνιών της ανατολικής Ευρώπης, με παράλληλη ανάπτυξη στενότερων σχέσεων. Αυτή η ολοκληρωμένη προσέγγιση για την ενίσχυση της ανθεκτικότητας αποσκοπεί στην αντιμετώπιση των σοβαρότερων περιπτώσεων κυβερνητικής, οικονομικής, κοινωνικής και κλιματικής/ενεργειακής αστάθειας.
               
               
                  Το έγγραφο λαμβάνει επίσης υπόψη:
               
            
            
               ·την ανάγκη για ισχυρότερη δημοκρατία και το κράτος δικαίου·
            
            
               ·την προώθηση των ανθρωπίνων δικαιωμάτων, των θεμελιωδών ελευθεριών και της χρηστής διακυβέρνησης·
            
            
               ·την αυξημένη έμφαση στη διεθνή συνεργασία για την καταπολέμηση της τρομοκρατίας, την πρόληψη συγκρούσεων και την περιφερειακή σταθερότητα· και
            
            
               ·τις δυνατότητες δημιουργίας βιώσιμης ανάπτυξης και απασχόλησης μέσω της ενίσχυσης των εμπορικών συναλλαγών σε μια πλήρως λειτουργούσα οικονομία της αγοράς που είναι μέλος της Ευρασιατικής Οικονομικής Ένωσης αλλά έχει δεσμευτεί να εναρμονίσει σταδιακά πολλές από τις τομεακές πολιτικές της με τις πολιτικές της ΕΕ.
            
            
               2.ΝΟΜΙΚΕΣ ΠΤΥΧΕΣ
            
            
               
                  Το παρόν έγγραφο αποτελεί πρόταση βάσει του άρθρου 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) για απόφαση του Συμβουλίου σχετικά με τη θέση της Ένωσης στο πλαίσιο του συμβουλίου συνεργασίας που συστάθηκε με τη συμφωνία εταιρικής σχέσης και συνεργασίας όσον αφορά την έγκριση των προτεραιοτήτων της εταιρικής σχέσης. Η ουσιαστική νομική βάση για την έγκριση των προτεραιοτήτων της εταιρικής σχέσης είναι εκείνη στην οποία στηρίχθηκε η σύναψη της συμφωνίας εταιρικής σχέσης και συνεργασίας.
               
               
                  Η έγκριση των προτεραιοτήτων της εταιρικής σχέσης προβλέπεται να πραγματοποιηθεί μέσω απόφασης του συμβουλίου συνεργασίας ΕΕ-Αρμενίας μετά την έγκριση από το Συμβούλιο της Ευρωπαϊκής Ένωσης της θέσης της ΕΕ στο πλαίσιο του συμβουλίου συνεργασίας, βάσει του άρθρου 218 παράγραφος 9 της ΣΛΕΕ. Οι προτεραιότητες της εταιρικής σχέσης που θα εγκριθούν θα αποτελέσουν τη βάση για τον προγραμματισμό στο πλαίσιο του Ευρωπαϊκού Μηχανισμού Γειτονίας.
               
            
            
               Στα συμπεράσματά του της 14ης Δεκεμβρίου 2015 σχετικά με την αναθεώρηση της Ευρωπαϊκής Πολιτικής Γειτονίας, το Συμβούλιο εξέφρασε την ικανοποίησή του για τις προτάσεις που περιλαμβάνονται στην κοινή ανακοίνωση σχετικά με την επανεξέταση της Ευρωπαϊκής Πολιτικής Γειτονίας
                  2
               . Στόχος των εν λόγω προτάσεων είναι η «περαιτέρω ανάπτυξη των σχέσεων με τους εταίρους που επιθυμούν να συνεχίσουν την εμβάθυνση των σχέσεών τους με την ΕΕ με βάση κοινές αξίες». Η κοινή ανακοίνωση τονίζει τον ρόλο που διαδραματίζουν οι προτεραιότητες της εταιρικής σχέσης ως «βάση καθορισμού προτεραιοτήτων κατά την παροχή βοήθειας», όπως ορίζεται στον κανονισμό για τον Ευρωπαϊκό Μηχανισμό Γειτονίας.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
         
         
            
               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               
                  Τα παρόντα κείμενα καταρτίστηκαν κατόπιν στενής διαβούλευσης με τις αρμόδιες υπηρεσίες της Επιτροπής και τους εκπροσώπους των κρατών μελών στην ομάδα εργασίας του Συμβουλίου της Ευρωπαϊκής Ένωσης για την Ανατολική Ευρώπη και την Κεντρική Ασία. Στα κείμενα λαμβάνονται επίσης υπόψη οι συζητήσεις με τα αντίστοιχα όργανα στην Αρμενία.
               
               
                  Οι διαβουλεύσεις με τους ενδιαφερόμενους φορείς της κοινωνίας των πολιτών πραγματοποιήθηκαν στο Ερεβάν τον Μάρτιο του 2017. Οι εν λόγω διαβουλεύσεις πραγματοποιήθηκαν σύμφωνα με τους προσανατολισμούς που καθορίζονται στην αναθεωρημένη Ευρωπαϊκή Πολιτική Γειτονίας.
               
               
                  Οι βασικές παρατηρήσεις που υποβλήθηκαν λήφθηκαν υπόψη στο σύνολό τους στο προσαρτώμενο κείμενο και αφορούσαν:
               
            
            
               ·την ενισχυμένη ανεξαρτησία του δικαστικού σώματος και το δικαίωμα σε δίκαιη δίκη·
            
            
               ·τη δημιουργία ευνοϊκού περιβάλλοντος για την κοινωνία των πολιτών·
            
            
               ·την προστασία των θεμελιωδών ελευθεριών·
            
            
               ·την ισότητα των φύλων· 
            
            
               ·την ενίσχυση του εκπαιδευτικού συστήματος σε όλες τις βαθμίδες εκπαίδευσης· και 
            
            
               ·την καταπολέμηση της διαφθοράς.
            
            
               •Συλλογή και χρήση εμπειρογνωσίας
            
            
               
                  Η σχετική θεματική εμπειρογνωσία ήταν διαθέσιμη, είτε στην έδρα της Ευρωπαϊκής Επιτροπής στις Βρυξέλλες είτε στην αντιπροσωπεία της ΕΕ στο Ερεβάν της Αρμενίας.
               
            
            
               •Εκτίμηση επιπτώσεων
            
            
               
                  Άνευ αντικειμένου.
               
            
            
               •Καταλληλότητα του κανονιστικού πλαισίου και απλούστευση
            
            
               
                  Άνευ αντικειμένου.
               
            
            
               •Θεμελιώδη δικαιώματα
            
            
               
                  Δεν υπάρχουν επιπτώσεις για τα θεμελιώδη δικαιώματα στα κράτη μέλη της ΕΕ.
               
            
         
         
            
               
                  Όσον αφορά τα θεμελιώδη δικαιώματα στην Αρμενία, οι επιπτώσεις αναμένεται ότι θα είναι θετικές. Η εκτίμηση αυτή βασίζεται στο γεγονός ότι στις προτεραιότητες της εταιρικής σχέσης η Αρμενία έχει δεσμευτεί όσον αφορά τα ακόλουθα:
               
            
            
               ·την προαγωγή των θεμελιωδών ελευθεριών·
            
            
               ·την εφαρμογή της εκλογικής της μεταρρύθμισης με βάση τις συστάσεις του Γραφείου δημοκρατικών θεσμών και ανθρωπίνων δικαιωμάτων του Οργανισμού για την Ασφάλεια και τη Συνεργασία στην Ευρώπη (ΟΑΣΕ)· 
            
            
               ·την προώθηση της ανεξαρτησίας του δικαστικού σώματος·
            
            
               ·την προώθηση της χρηστής διακυβέρνησης μέσω της μεταρρύθμισης της δημόσιας διοίκησης· και
            
            
               ·την ενίσχυση της λογοδοσίας των φορέων ασφαλείας.
            
            
               Όσον αφορά τα ανθρώπινα δικαιώματα, η ΕΕ και η Αρμενία διεξάγουν τακτικό διάλογο επί διαφόρων θεμάτων, μεταξύ των οποίων: 
            
            
               ·η ελευθερία της έκφρασης· 
            
            
               ·η ελευθερία των μέσων ενημέρωσης· 
            
            
               ·η ελευθερία του συνεταιρίζεσθαι· 
            
            
               ·τα βασανιστήρια, η κακομεταχείριση και οι συνθήκες κράτησης· 
            
            
               ·οι διακρίσεις και η βία με βάση το φύλο· 
            
            
               ·τα δικαιώματα των γυναικών και των παιδιών· 
            
            
               ·η προστασία των ατόμων που ανήκουν σε εθνικές μειονότητες· και 
            
            
               ·η θρησκευτική ελευθερία.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Δεν υπάρχουν πρόσθετες δημοσιονομικές επιπτώσεις πέραν αυτών που προβλέπονται σε προηγούμενες διεθνείς δεσμεύσεις της ΕΕ. Πρόσθετες δημοσιονομικές επιπτώσεις θα προσδιοριστούν σε χωριστές προτάσεις, όπως η επικείμενη πρόταση για το ενιαίο πλαίσιο στήριξης του Ευρωπαϊκού Μηχανισμού Γειτονίας για την περίοδο 2017-2020.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η εφαρμογή των προτεραιοτήτων της εταιρικής σχέσης ΕΕ-Αρμενίας θα υπόκειται σε τακτική παρακολούθηση, τουλάχιστον άπαξ ετησίως. Η εν λόγω παρακολούθηση θα διεξάγεται στο πλαίσιο των μηχανισμών επανεξέτασης και των συνεδριάσεων σχετικά με τη διμερή συνεργασία μεταξύ της ΕΕ και της Αρμενίας που προβλέπονται βάσει της συμφωνίας εταιρικής σχέσης και συνεργασίας.
               
            
         
         
            
               6.ΠΑΡΑΠΟΜΠΕΣ
            
            
               α)Συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου, η οποία υπογράφηκε στις 22 Απριλίου 1996· ΕΕ L 239 της 9.9.1999
            
            
               β)Κοινή ανακοίνωση προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών· Επανεξέταση της Ευρωπαϊκής Πολιτικής Γειτονίας· JOIN(2015)050 final
            
            
               γ)Συμπεράσματα του Συμβουλίου, της 14ης Δεκεμβρίου 2015, σχετικά με την αναθεώρηση της Ευρωπαϊκής Πολιτικής Γειτονίας
            
            
               δ)Κανονισμός (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Ευρωπαϊκού Μηχανισμού Γειτονίας· ΕΕ L 77/27 της 15.3.2014
            
            
               ε)Πρωτόκολλο της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου, για συμφωνία-πλαίσιο μεταξύ της Ευρωπαϊκής Ένωσης και της Δημοκρατίας της Αρμενίας σχετικά με τις γενικές αρχές που διέπουν τη συμμετοχή της Δημοκρατίας της Αρμενίας σε προγράμματα της Ένωσης, το οποίο υπογράφηκε στις 17 Δεκεμβρίου 2012· ΕΕ L 174 της 13.6.2014
            
            
               στ)Συμφωνία μεταξύ της Ευρωπαϊκής Ένωσης και της Δημοκρατίας της Αρμενίας για την επανεισδοχή προσώπων που διαμένουν χωρίς άδεια, η οποία υπογράφηκε στις 19 Απριλίου 2013· ΕΕ L 87 της 27.3.2013
            
            
               ζ)Συμφωνία μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων, η οποία υπογράφηκε στις 17 Δεκεμβρίου 2012· ΕΕ L 289 της 31.10.2013
            
            
               η)Κοινή δήλωση για εταιρική σχέση στον τομέα της κινητικότητας μεταξύ της Ευρωπαϊκής Ένωσης και της Αρμενίας, Λουξεμβούργο, 28 Οκτωβρίου 2011
            
            
               2017/0157 (NLE)
            
            
               Κοινή πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση της Ένωσης στο πλαίσιο του συμβουλίου συνεργασίας που συστάθηκε με τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 207 και 209, σε συνδυασμό με το άρθρο 218 παράγραφος 9,
            
            
               Έχοντας υπόψη τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου, (εφεξής «συμφωνία εταιρικής σχέσης και συνεργασίας») και ιδίως το άρθρο 78,
            
            
               Έχοντας υπόψη την κοινή πρόταση της Ευρωπαϊκής Επιτροπής και της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφάλειας,
            
            
               Εκτιμώντας τα ακόλουθα:
            
            
               1)Η συμφωνία εταιρικής σχέσης και συνεργασίας υπογράφηκε στις 22 Απριλίου 1996.
            
         
         
            
               2)Τα μέρη συμφώνησαν να διαπραγματευτούν τις προτεραιότητες της εταιρικής σχέσης με σκοπό την παροχή καθοδήγησης και τον προσδιορισμό σημείων εστίασης για την κοινή δράση τους σε τομεακή βάση.
            
            
               3)Τα μέρη συμφώνησαν επί των προτεραιοτήτων της εταιρικής σχέσης, οι οποίες θα πρέπει να εγκριθούν από το συμβούλιο συνεργασίας που συστάθηκε βάσει της συμφωνίας εταιρικής σχέσης και συνεργασίας.
            
            
               4)Η θέση της Ένωσης στο πλαίσιο του συμβουλίου συνεργασίας όσον αφορά την έγκριση των προτεραιοτήτων της εταιρικής σχέσης ΕΕ-Αρμενίας πρέπει να εγκριθεί από το Συμβούλιο,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση της Ένωσης στο πλαίσιο του συμβουλίου συνεργασίας που συστάθηκε με τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αρμενίας, βασίζεται στο σχέδιο σύστασης του συμβουλίου συνεργασίας που προσαρτάται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Συμπεράσματα του Συμβουλίου, της 14ης Δεκεμβρίου 2015, σχετικά με την αναθεώρηση της Ευρωπαϊκής Πολιτικής Γειτονίας.
               
               
                  
                     (2)
                  JOIN(2015) 50· 18.11.2015.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.7.2017
            JOIN(2017) 24 final
            ΠΑΡΑΡΤΗΜΑ
            στην
            Κοινή πρόταση γιαΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση της Ένωσης στο πλαίσιο του συμβουλίου συνεργασίας που συστάθηκε με τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου
            
               
         
         
            
               ΣΥΣΤΑΣΗ αριθ. XX/2017 ΤΟΥ ΣΥΜΒΟΥΛΙΟΥ ΣΥΝΕΡΓΑΣΙΑΣ ΕΕ-ΑΡΜΕΝΙΑΣ της [ΗΜΕΡΑ ΜΗΝΑΣ 2017]
            
            
            
               σχετικά με τις προτεραιότητες της εταιρικής σχέσης ΕΕ-Αρμενίας
            
            
            
               ΤΟ ΣΥΜΒΟΥΛΙΟ ΣΥΝΕΡΓΑΣΙΑΣ ΕΕ-ΑΡΜΕΝΙΑΣ,
            
            
            
               Έχοντας υπόψη τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου, και ιδίως το άρθρο 78,
            
            
            
               Εκτιμώντας τα ακόλουθα:
            
            
               1)
                     Η συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου («συμφωνία εταιρικής σχέσης και συνεργασίας») υπογράφηκε στις 22 Απριλίου 1996 και άρχισε να ισχύει την 1η Ιουλίου 1999.
            
            
                2)
                     Σύμφωνα με το άρθρο 95 της συμφωνίας εταιρικής σχέσης και συνεργασίας, τα μέρη λαμβάνουν τα γενικά ή ειδικά μέτρα που απαιτούνται για την εκπλήρωση των υποχρεώσεών τους βάσει της συμφωνίας και μεριμνούν για την επίτευξη των στόχων της.
            
            
               3)
                     Στην επανεξέταση της Ευρωπαϊκής Πολιτικής Γειτονίας προτάθηκε η έναρξη μιας νέας φάσης συνεργασίας με τους εταίρους, η οποία θα δώσει τη δυνατότητα για μεγαλύτερη ανάληψη ευθύνης και από τις δύο πλευρές.
            
            
               4)
                     Η ΕΕ και η Αρμενία επιθυμούν να εδραιώσουν την εταιρική σχέση τους μέσω συμφωνίας σχετικά με ένα σύνολο προτεραιοτήτων για την περίοδο 2017-2020, με σκοπό τη στήριξη και την ενίσχυση της ανθεκτικότητας και της σταθερότητας της Αρμενίας.
            
            
                5) 
                     Τα μέρη της συμφωνίας εταιρικής σχέσης και συνεργασίας κατέληξαν, ως εκ τούτου, σε συμφωνία επί του κειμένου των προτεραιοτήτων της εταιρικής σχέσης ΕΕ-Αρμενίας, μέσω των οποίων θα υποστηριχτεί η εφαρμογή της συμφωνίας εταιρικής σχέσης και συνεργασίας ΕΕ-Αρμενίας, θέτοντας στο επίκεντρο της συνεργασίας κοινά συμφέροντα που έχουν καθοριστεί και από τις δύο πλευρές.
            
            
            
               ΑΠΟΦΑΣΙΖΕΙ:
            
            
            
               Άρθρο 1
            
            
         
         
            
               Το συμβούλιο συνεργασίας εγκρίνει τις προτεραιότητες της εταιρικής σχέσης ΕΕ-Αρμενίας που παρατίθενται στο παράρτημα.
            
            
            
               Άρθρο 2
            
            
            
               Η παρούσα σύσταση αρχίζει να ισχύει την ημερομηνία της έκδοσής της.
            
            
            
               Βρυξέλλες, [ημέρα μήνας 2017].
            
            
            
               Για το Συμβούλιο Συνεργασίας
            
            
            
               Ο Πρόεδρος
            
            
            
               ***
            
            
               
            
               ΠΑΡΑΡΤΗΜΑ
            
            
            
            
               
                                          
                       
            
            
            
         
         
            
            
               Προτεραιότητες της εταιρικής σχέσης
            
            
            
               μεταξύ 
            
            
            
               της ΕΥΡΩΠΑΪΚΗΣ ΕΝΩΣΗΣ 
            
            
            
               ΚΑΙ 
            
            
            
               της Αρμενίας
            
            
            
            
            
            
            
            
            
               
            
               I. Πλαίσιο
            
            
         
         
            
               Η συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αρμενίας, αφετέρου (εφεξής «συμφωνία εταιρικής σχέσης και συνεργασίας») υπογράφηκε στις 22 Απριλίου 1996 και άρχισε να ισχύει την 1η Ιουλίου 1999. Η ΕΕ και η Αρμενία ολοκλήρωσαν, στις 6 Φεβρουαρίου 2017, τις διαπραγματεύσεις σχετικά με τη συνολική και ενισχυμένη συμφωνία εταιρικής σχέσης (CEPA), το κείμενο της οποίας οριστικοποιείται για να υπογραφεί. Οι προτεραιότητες της εταιρικής σχέσης ΕΕ-Αρμενίας έχουν ως στόχο να διευκολύνουν την εφαρμογή της συνεργασίας μεταξύ των εταίρων, μεταξύ άλλων στο πλαίσιο της νέας συμφωνίας. Οι προτεραιότητες της εταιρικής σχέσης αποσκοπούν στην ενίσχυση της σχέσης μεταξύ της ΕΕ και της Αρμενίας και στην επιδίωξη της προώθησης οικουμενικών αξιών, καθώς και της σταθερότητας, της ανθεκτικότητας, της ασφάλειας και της ευημερίας με βάση τη δημοκρατία, τα ανθρώπινα δικαιώματα, το κράτος δικαίου, τη βιώσιμη οικονομική ανάπτυξη και τον ανοικτό χαρακτήρα. Συνάδουν με τις προτεραιότητες που έχουν οριστεί από τη Δημοκρατία της Αρμενίας και την ΕΕ, συμπεριλαμβανομένων αυτών που προσδιορίζονται στην επανεξέταση της Ευρωπαϊκής Πολιτικής Γειτονίας (ΕΠΓ)
                  1
               . Οι προτεραιότητες της εταιρικής σχέσης τηρούν τις αρχές της από κοινού ανάληψης ευθύνης και της διαφοροποίησης και απορρέουν από τις τέσσερις προτεραιότητες
                  2
                που συμφωνήθηκαν από κοινού το 2015 στο πλαίσιο της διάσκεψης κορυφής της ανατολικής εταιρικής σχέσης στη Ρίγα, και επιβεβαιώθηκαν και από τις δύο πλευρές στην τελευταία συνάντηση ΕΕ-ανατολικής εταιρικής σχέσης σε επίπεδο υπουργών Εξωτερικών τον Μάιο του 2016 ως το πλαίσιο καθοδήγησης για τις μελλοντικές εργασίες. Τέλος, οι προτεραιότητες της εταιρικής σχέσης συνάδουν επίσης με τους στόχους για βιώσιμη ανάπτυξη το 2030 και με τη συμφωνία του Παρισιού του 2015, καθώς και με τη δέσμευσή τους για ζητήματα που αφορούν την οικονομική, περιβαλλοντική και κοινωνική βιωσιμότητα και την κλιματική αλλαγή.
            
            
            
               Η ΕΕ και η Αρμενία έχουν κοινά συμφέροντα και κοινές αξίες, ιδίως με βάση τη δέσμευση της Αρμενίας για οικονομικές και πολιτικές μεταρρυθμίσεις καθώς και για περιφερειακή συνεργασία, μεταξύ άλλων στο πλαίσιο της ανατολικής εταιρικής σχέσης. Η νέα συνολική συμφωνία θα ανανεώσει και θα διαμορφώσει τη νομική βάση για τις διμερείς σχέσεις και η ώθηση αυτή θα πρέπει να αξιοποιηθεί προκειμένου να ενισχυθούν οι σχέσεις ΕΕ-Αρμενίας, μεταξύ άλλων μέσω της συμφωνίας σχετικά με τις προτεραιότητες της εταιρικής σχέσης. Το νέο αυτό γενικό πλαίσιο και οι τομείς προτεραιότητας της συνεργασίας θα βασιστούν στο αμοιβαίο συμφέρον για ενίσχυση της δέσμευσης, λαμβανομένων υπόψη των άλλων διεθνών δεσμεύσεων της ΕΕ και της Αρμενίας.
            
            
            
               Οι προτεραιότητες της εταιρικής σχέσης βασίζονται στην προηγούμενη γόνιμη συνεργασία, μεταξύ άλλων στο πλαίσιο της εφαρμογής του σχεδίου δράσης ΕΠΓ, το οποίο θα αντικαταστήσουν. Οι παρούσες προτεραιότητες της εταιρικής σχέσης θα πρέπει να διαμορφώνουν το θεματολόγιο των συνεδριάσεων για τη διεξαγωγή τακτικού πολιτικού διαλόγου και τομεακών διαλόγων όπως ορίζονται στη νέα συμφωνία, η οποία θα αποτελεί επίσης το πλαίσιο για την εφαρμογή και την παρακολούθηση των προτεραιοτήτων.
            
            
            
               Η μελλοντική χρηματοδοτική συνεργασία ΕΕ-Αρμενίας και ο σχετικός προγραμματισμός, κυρίως το επόμενο ενιαίο πλαίσιο στήριξης για την Αρμενία για την περίοδο 2017-2020, θα βασιστούν στις παρούσες προτεραιότητες της εταιρικής σχέσης.
            
            
            
               
            
               II. Προτεραιότητες
            
            
            
               Οι προτεραιότητες της εταιρικής σχέσης αντικατοπτρίζουν κοινά συμφέροντα και εστιάζουν στους τομείς στους οποίους η συνεργασία είναι αμοιβαία επωφελής. Η Αρμενία και η ΕΕ θα συνεχίσουν να επιδιώκουν τους βασικούς στόχους για τη στήριξη της περιφερειακής σταθερότητας με βάση κοινές αξίες και την ισχυρή προσήλωση στη δημοκρατία και τα ανθρώπινα δικαιώματα. Η κοινωνία των πολιτών αποτελεί σημαντικό παράγοντα στο πλαίσιο της ανατολικής εταιρικής σχέσης και η ΕΕ και η Αρμενία θα διευκολύνουν περαιτέρω τη συμμετοχή της στην εφαρμογή των εν λόγω προτεραιοτήτων. Η οικονομική συνεργασία για την επίτευξη σταθερής ανάπτυξης αποτελεί τομέα όπου το αμοιβαίο συμφέρον είναι ισχυρό και στο πλαίσιο του οποίου θα διερευνηθούν όλες οι δυνατότητες για βελτίωση του επιχειρηματικού περιβάλλοντος. Για την ταχύτερη και χωρίς αποκλεισμούς ανάπτυξη θα πρέπει να ενισχυθούν οι κατάλληλες δεξιότητες και το ανθρώπινο κεφάλαιο των δημόσιων οργανισμών και να βελτιωθούν περαιτέρω η διακυβέρνηση και οι συνδέσεις μεταξύ υποδομών. Η αντιμετώπιση των ζητημάτων αυτών θα δημιουργήσει ευνοϊκές συνθήκες για την ενίσχυση της συνεργασίας σε βασικούς τομείς και για την αύξηση της κινητικότητας, προς όφελος των πολιτών τόσο της ΕΕ όσο και της Αρμενίας. Οι προτεραιότητες είναι αλληλένδετες και ενισχύονται αμοιβαία. Κάθε θέμα προτεραιότητας περιλαμβάνει διάφορα στοιχεία στο πλαίσιο μιας διατομεακής και οριζόντιας προσέγγισης, η οποία είναι απαραίτητη για την επίτευξη του στόχου. Η προσέγγιση αυτή περιλαμβάνει την κοινή ενεργό συμμετοχή σε πολυμερή φόρουμ συνεργασίας, μεταξύ άλλων στο πλαίσιο της ανατολικής εταιρικής σχέσης.
            
            
            
               1. Ενίσχυση των θεσμών και χρηστή διακυβέρνηση 
            
            
            
               Η ΕΕ και η Αρμενία έχουν δεσμευτεί για την ανάπτυξη περαιτέρω συνεργασίας με σκοπό την προώθηση των ανθρωπίνων δικαιωμάτων, του κράτους δικαίου και των θεμελιωδών ελευθεριών. Θα συνεργαστούν για τη συνεχή βελτίωση της δημόσιας διοίκησης, της χρηστής διακυβέρνησης και του δικαστικού σώματος στην Αρμενία, καθώς και για την εντατικοποίηση της καταπολέμησης της διαφθοράς και την ενίσχυση της κοινωνίας των πολιτών. Η διάσταση της ισότητας των φύλων και των περιβαλλοντικών και κοινωνικών ζητημάτων θα ενσωματωθεί σε όλους τους τομείς.
            
            
            
               Σημείο εστίασης θα αποτελέσει η εφαρμογή και επιβολή της σχετικής νομοθεσίας, συμπεριλαμβανομένου του νέου συντάγματος. Η εκλογική μεταρρύθμιση, η οποία συμφωνήθηκε τον Σεπτέμβριο του 2016 βάσει, μεταξύ άλλων, των συστάσεων του Οργανισμού για την Ασφάλεια και τη Συνεργασία στην Ευρώπη και του οικείου Γραφείου δημοκρατικών θεσμών και ανθρωπίνων δικαιωμάτων, άρχισε να εφαρμόζεται από τις κοινοβουλευτικές εκλογές της 2ας Απριλίου 2017. Τα μέρη θα καταβάλουν επίσης προσπάθειες για την περαιτέρω ανάπτυξη ευνοϊκού περιβάλλοντος για την κοινωνία των πολιτών, συμπεριλαμβανομένων των οργανώσεων των κοινωνικών εταίρων, και για τη συμμετοχή της στη διαδικασία λήψης αποφάσεων. Για την κατάρτιση των προτεραιοτήτων της εταιρικής σχέσης πραγματοποιήθηκαν διαβουλεύσεις με την κοινωνία των πολιτών, η οποία θα διαδραματίσει επίσης σημαντικό ρόλο συμβάλλοντας στην παρακολούθηση της εφαρμογής τους.
            
            
            
               Τα μέρη θα εντείνουν τις προσπάθειες που καταβάλλουν για τη μεταρρύθμιση της δημόσιας διοίκησης, συμπεριλαμβανομένων των τοπικών αρχών και των αρχών επιβολής του νόμου. Ιδιαίτερη προσοχή θα δοθεί στο κράτος δικαίου με την προώθηση της ανεξαρτησίας του δικαστικού σώματος, της πρόσβασης στη δικαιοσύνη και του δικαιώματος σε δίκαιη δίκη. Η μεταρρύθμιση αυτή θα ξεκινήσει με ένα στρατηγικό πλαίσιο για τη μεταρρύθμιση της δημόσιας διοίκησης. Στόχος της συνεργασίας είναι η ενίσχυση της λογοδοσίας και της αποτελεσματικότητας της κυβέρνησης με μέσα στα οποία περιλαμβάνεται η σύγχρονη και ευαισθητοποιημένη ως προς τη διάσταση του φύλου διαχείριση ανθρώπινου δυναμικού και η εκτεταμένη χρήση της ηλεκτρονικής διακυβέρνησης, μεταξύ άλλων και στον τομέα της υγείας. Η ανάπτυξη και η αξιολόγηση της πολιτικής θα βασίζεται σε σαφή αποδεικτικά στοιχεία, τα οποία θα παρέχονται, μεταξύ άλλων, από στατιστική υπηρεσία υψηλής ποιότητας.
            
         
         
            
            
               Η καταπολέμηση της διαφθοράς θα βρίσκεται στο επίκεντρο της διοικητικής μεταρρύθμισης και των προσπαθειών της χώρας για ενίσχυση του κράτους δικαίου. Η συνεργασία θα επικεντρωθεί τόσο στην ενίσχυση των φορέων καταπολέμησης της διαφθοράς όσο και στην αναθεώρηση της νομοθεσίας, και συγκεκριμένα του συστήματος δημοσίων συμβάσεων, του συστήματος δήλωσης περιουσιακών στοιχείων για τη διασφάλιση της ορθής εφαρμογής του, και της διαχείρισης των δημόσιων αξιωμάτων στους τομείς όπου διακυβεύονται μεγάλα οικονομικά και άλλα συμφέροντα (δημόσιες συμβάσεις, τελωνεία, άδειες), με σκοπό τη διασφάλιση υψηλών δεοντολογικών προτύπων και την αποφυγή συγκρούσεων συμφερόντων. Τα μέρη εφαρμόζουν τη βοήθεια σύμφωνα με τις αρχές της χρηστής δημοσιονομικής διαχείρισης και συνεργάζονται για την προστασία των οικονομικών συμφερόντων της ΕΕ και της Αρμενίας, σύμφωνα με τις σχετικές διατάξεις της CEPA.
            
            
            
               Η συνεργασία στον τομέα της ασφάλειας θα έχει ως στόχο να ενισχυθεί η λογοδοσία των φορέων ασφαλείας και να αντιμετωπιστούν κοινές ανησυχίες στο πλαίσιο της καταπολέμησης του οργανωμένου εγκλήματος, των ναρκωτικών και της τρομοκρατίας, συμπεριλαμβανομένης της χρηματοδότησης της τρομοκρατίας και της νομιμοποίησης εσόδων από παράνομες δραστηριότητες, με μέσα που τηρούν τις διατάξεις περί δικαιοσύνης, ελευθερίας και ασφάλειας οι οποίες περιλαμβάνονται στις διάφορες συμφωνίες που διέπουν τις σχέσεις ΕΕ-Αρμενίας. Ο περαιτέρω εκσυγχρονισμός της διαχείρισης των συνόρων θα συμβάλει τόσο στην ασφάλεια της χώρας και της περιοχής όσο και στην οικονομική ανάπτυξη διευκολύνοντας τις νόμιμες εμπορικές συναλλαγές. Τα μέρη θα συνεργαστούν επίσης στον τομέα της ανάκτησης περιουσιακών στοιχείων από εγκληματικές δραστηριότητες μέσω της βελτίωσης του νομικού πλαισίου της Αρμενίας και της συγκρότησης πλήρως ανεπτυγμένης υπηρεσίας ανάκτησης περιουσιακών στοιχείων.
            
            
            
               2. Οικονομική ανάπτυξη και ευκαιρίες της αγοράς
            
            
            
               Ο κοινός στόχος των μερών είναι η βιώσιμη και χωρίς αποκλεισμούς οικονομική ανάπτυξη της Αρμενίας. Η σταθερή ανάπτυξη προϋποθέτει υγιείς οικονομικές πολιτικές, οι οποίες διασφαλίζουν τη μακροοικονομική και χρηματοπιστωτική σταθερότητα. Οι πολιτικές αυτές θα πρέπει να περιλαμβάνουν διαρκή δέσμευση για βιώσιμες δημοσιονομικές πολιτικές με παράλληλη διαφύλαξη του κεφαλαίου και των κοινωνικών δαπανών και με τη δημιουργία αποθεμάτων για την αντιμετώπιση εξωτερικών κλυδωνισμών. Η διαχείριση των δημόσιων οικονομικών (η οποία αποτελεί σημαντικό στοιχείο τόσο για τη διακυβέρνηση και τη δημοκρατία όσο και για την οικονομική ανάπτυξη) θα τηρεί τις αρχές της βέλτιστης διεθνούς πρακτικής. Η τραπεζική εποπτεία θα ενισχυθεί περαιτέρω σύμφωνα με διεθνή πρότυπα και βέλτιστες πρακτικές, προκειμένου να αυξηθεί η ισχύς και η ανθεκτικότητα του χρηματοπιστωτικού τομέα. Ο εκσυγχρονισμός και οι μεταρρυθμίσεις στα τελωνεία και στη φορολογική διοίκηση, συμπεριλαμβανομένης της διεθνούς συνεργασίας και της ενίσχυσης της καταπολέμησης της απάτης, θα τονώσουν την είσπραξη των εσόδων.
            
            
            
               Το βελτιωμένο επιχειρηματικό περιβάλλον αποτελεί θεμελιώδη προϋπόθεση για την οικονομική ανάπτυξη. Οι τομείς επικέντρωσης εν προκειμένω θα είναι η περαιτέρω απλούστευση των διοικητικών διαδικασιών και η μείωση του διοικητικού κόστους, η βελτίωση της πρόσβασης των μικρών και μεσαίων επιχειρήσεων (ΜΜΕ) σε χρηματοδότηση σε μια υγιή και διαφοροποιημένη χρηματοπιστωτική αγορά, καθώς και η ενίσχυση της προστασίας και της επιβολής των δικαιωμάτων ιδιοκτησίας. Οι ισχυροί οργανισμοί στήριξης των επιχειρήσεων και οι επιχειρηματικές ενώσεις θα βοηθήσουν τους οικονομικούς φορείς να αξιοποιήσουν νέες ευκαιρίες και να ενισχύσουν τη φωνή τους στο πλαίσιο της χάραξης οικονομικής πολιτικής. Η ΕΕ και η Αρμενία θα επιδιώξουν να ενισχύσουν την ικανότητα συμμετοχής των επιχειρήσεων της Αρμενίας σε διεθνείς αλυσίδες αξίας που περιλαμβάνουν οικονομικούς φορείς τόσο από την ΕΕ όσο και από την Αρμενία, γεγονός που θα τονώσει τη μεταφορά τεχνολογίας και γνώσης. Ο ρόλος των οργανισμών στήριξης των επιχειρήσεων σε αυτό το πλαίσιο έχει καθοριστική σημασία και η στήριξη της ΕΕ για την ανάπτυξη σχέσεων μεταξύ αρμενικών και ευρωπαϊκών επιχειρήσεων μπορεί να μοχλεύσει τις εθνικές προσπάθειες. Η αρμενική συμμετοχή σε διεθνείς αλυσίδες αξίας μπορεί να περιλαμβάνει άμεσες ξένες επενδύσεις, και μέσω αυτών να ενισχυθεί και να επιταχυνθεί, κάτι το οποίο μπορεί να συμβάλει στην ανάπτυξη και την ενίσχυση των τοπικών δεξιοτήτων και ικανοτήτων· για τον σκοπό αυτό, έχει ουσιαστική σημασία η βελτίωση του επενδυτικού πλαισίου με την ενίσχυση της διαφάνειας, της αξιοπιστίας και της αποδοτικότητας. Ένα επενδυτικό περιβάλλον που στηρίζει τις επιχειρήσεις συνεπάγεται επίσης αποτελεσματικό ανταγωνισμό στις αγορές προϊόντων και υπηρεσιών, ο οποίος διασφαλίζεται με τη λειτουργία ισχυρής και ανεξάρτητης αρχής ανταγωνισμού που εφαρμόζει τα υψηλότερα δεοντολογικά πρότυπα και έχει πρόσβαση σε αποτελεσματικό μηχανισμό επιβολής της αντιμονοπωλιακής νομοθεσίας και σε αποτελεσματικά μέτρα προστασίας των δικαιωμάτων διανοητικής ιδιοκτησίας. Η ενσωμάτωση της διευκόλυνσης του επιχειρείν σε όλες τις πολιτικές θα είναι καθοριστική για την προαγωγή της ανάπτυξης. Οι σύγχρονες εργασιακές και κοινωνικές πολιτικές θα είναι αναγκαίες για να διασφαλιστεί οικονομική ανάπτυξη χωρίς αποκλεισμούς που θα συμβάλλει στην ευημερία όλων των Αρμενίων πολιτών. Αυτό περιλαμβάνει κατάλληλους θεσμούς που διασφαλίζουν την αποτελεσματική εποπτεία των συνθηκών εργασίας, συμπεριλαμβανομένης της υγείας και ασφάλειας στην εργασία.
            
            
            
               Είναι σημαντική η εφαρμογή της συνολικής αναπτυξιακής στρατηγικής της Αρμενίας καθώς και των ειδικών ανά τομέα στρατηγικών (στρατηγική ΜΜΕ και συστάσεις της αξιολόγησης της πρωτοβουλίας SBA, στρατηγική προώθησης των εξαγωγών, αγροτική ανάπτυξη κ.λπ.) για την ενεργό συμμετοχή στα προγράμματα της ΕΕ που αφορούν τις ΜΜΕ (COSME) και την έρευνα και καινοτομία (Ορίζων 2020), καθώς και για την αναβάθμιση του κανονιστικού περιβάλλοντος και των υποδομών της τεχνολογίας πληροφοριών και επικοινωνιών (ΤΠΕ), με πλήρη αξιοποίηση της στήριξης της ΕΕ στους τομείς αυτούς.
            
            
            
               Η προαγωγή της ψηφιακής οικονομίας, μεταξύ άλλων μέσω της σύγκλισης του ψηφιακού περιβάλλοντος της Αρμενίας με την ψηφιακή ενιαία αγορά της ΕΕ, θα είναι σημαντική για τον εκσυγχρονισμό της οικονομίας και της κοινωνίας της Αρμενίας.
            
            
            
               Η παρακολούθηση της εφαρμογής των στρατηγικών αυτών θα πρέπει να περιλαμβάνει τον διάλογο ιδιωτικού και δημοσίου τομέα και τη διαβούλευση με τις σχετικές οργανώσεις της κοινωνίας των πολιτών, συμπεριλαμβανομένων των οργανώσεων των κοινωνικών εταίρων.
            
            
            
               Η πράσινη οικονομία προσφέρει έναν σημαντικό δίαυλο για βιώσιμη ανάπτυξη. Τα περιβαλλοντικά ζητήματα, συμπεριλαμβανομένης της κλιματικής αλλαγής, θα ενσωματωθούν σε όλες τις σχετικές πολιτικές.
            
            
            
               Η ΕΕ και η Αρμενία έχουν εδραιώσει αποτελεσματική συνεργασία στους τομείς της γεωργικής, περιφερειακής και αγροτικής ανάπτυξης με στόχο να προωθηθεί η ανάπτυξη ομάδων αγροτών και αλυσίδων προστιθεμένης αξίας σε ολόκληρη την Αρμενία. Ενώ η γεωργία και η γεωργία αυτοσυντήρησης παρέχουν ευκαιρίες για επισιτιστική ασφάλεια και άτυπη απασχόληση, είναι σημαντικό να αναπτυχθεί περαιτέρω η ανταγωνιστικότητα του κλάδου, μεταξύ άλλων μέσω της ανάπτυξης ικανοτήτων και της πρόσβασης σε χρηματοδότηση. Μέσω της αξιοποίησης των επιτευγμάτων του παρελθόντος και σε συντονισμό με τη μεταρρύθμιση της δημόσιας διοίκησης σε όλα τα επίπεδα, τα μέρη θα συνεχίσουν να ενισχύουν την οικονομική, κοινωνική και εδαφική συνοχή σε όλες τις περιφέρειες.
            
         
         
            
            
               3. Συνδεσιμότητα, ενεργειακή απόδοση, περιβάλλον και κλιματική αλλαγή 
            
            
            
               Η Αρμενία, ως περίκλειστο κράτος, πρέπει να αντιμετωπίσει τις προκλήσεις όσον αφορά τη συνδεσιμότητά της. Επιπλέον, στο εσωτερικό της χώρας, ορισμένες περιοχές υφίστανται τις επιπτώσεις της γεωγραφικής απομόνωσης και των περιορισμένων συνδέσεων με τα κέντρα οικονομικής, πολιτικής και κοινωνικής δραστηριότητας. Η συνεργασία με την ΕΕ και τις άλλες χώρες της ανατολικής εταιρικής σχέσης στις ανωτέρω περιοχές, και ιδίως με τη Γεωργία, μπορεί να συμβάλει στην άμβλυνση των επιπτώσεων της γεωγραφικής κατάστασης της χώρας.
            
            
            
               Το δυναμικό ανάπτυξης της Αρμενίας θα ενισχυθεί με τη βελτίωση των επιχειρηματικών ευκαιριών, των μεταφορών, της εφοδιαστικής και των συνδέσεων αλυσίδων αξίας, και θα τονωθεί με την αύξηση της εσωτερικής και διασυνοριακής συνδεσιμότητας. Οι οδικές, σιδηροδρομικές και αεροπορικές συνδέσεις αποτελούν τους βασικούς τρόπους μεταφοράς στην Αρμενία. Δεδομένου ότι οι βασικοί εμπορικοί εταίροι της Αρμενίας είναι η ΕΕ, η Ρωσία και η Κίνα, τα εμπορεύματα συνήθως μεταφέρονται σιδηροδρομικώς από τους λιμένες της Γεωργίας. Τα μέρη θα συνεργαστούν για την ανάπτυξη διαδικασιών ταχέος εκτελωνισμού στα σύνορα, καθώς οι διαδικασίες αυτές είναι απαραίτητες προκειμένου να αποφεύγονται οι δαπανηρές καθυστερήσεις σε όλους τους τρόπους μεταφοράς.
            
            
            
               Τα μέρη θα συνεργαστούν επίσης στο πλαίσιο της επέκτασης του βασικού διευρωπαϊκού δικτύου μεταφορών (ΔΕΔ-Μ), βάσει σαφούς ιεράρχησης, για τη βελτίωση της πρόσβασης της Αρμενίας στις διεθνείς αγορές. Θα προαχθεί επίσης η συνεργασία στον τομέα της οδικής ασφάλειας, η οποία θα καλύπτει τις πτυχές τόσο των υποδομών όσο και της πολιτικής. Οι επενδύσεις σε υποδομές θα πρέπει να είναι φιλικές προς το περιβάλλον και προστατευμένες από τις επιπτώσεις της κλιματικής αλλαγής.
            
            
            
               Για την εξασφάλιση αποτελεσματικών συνδέσεων και ανάπτυξης της αγοράς πέραν της άμεσης γειτονίας, είναι σημαντικό να επιδιωχθεί η μεταρρύθμιση της πολιτικής αεροπορίας, η οποία θα οδηγήσει εντέλει στη σύναψη συμφωνίας με την ΕΕ για τις αεροπορικές μεταφορές.
            
            
            
               Η ορθή περιβαλλοντική διακυβέρνηση (και ειδικότερα η χρήση της εκτίμησης περιβαλλοντικών επιπτώσεων και της στρατηγικής περιβαλλοντικής εκτίμησης, η πρόσβαση σε περιβαλλοντικές πληροφορίες και η πρόσβαση στη δικαιοσύνη σε περιβαλλοντικά ζητήματα) και η ενσωμάτωση της διάστασης του περιβάλλοντος και της δράσης για το κλίμα σε σχετικούς τομείς πολιτικής
                      θα δημιουργήσουν μια σταθερή βάση για βιώσιμη ανάπτυξη. Οι δεσμεύσεις στον τομέα του περιβάλλοντος όπως περιλαμβάνονται στη νέα συμφωνία θα αποτελέσουν τη βάση για τις σχετικές μεταρρυθμίσεις. Η αυξημένη ενεργειακή απόδοση θα αποφέρει ταχεία, σημαντική και σταθερή εξοικονόμηση, προωθώντας παράλληλα τη μετάβαση σε μια ανθεκτική στην κλιματική αλλαγή οικονομία χαμηλών εκπομπών· στον τομέα της κατοικίας, οι δράσεις αυτές μπορούν να συνδεθούν με τις εργασίες του Συμφώνου των Δημάρχων. Είναι αναγκαία η διασφάλιση υψηλών επιπέδων πυρηνικής ασφάλειας: τα πρότυπα του Διεθνούς Οργανισμού Ατομικής Ενέργειας (ΔΟΑΕ) καθώς και τα πρότυπα και οι πρακτικές της ΕΕ, όπως αναφέρονται στη CEPA, θα χρησιμοποιηθούν ως βάση για τον σκοπό αυτό.
            
            
            
               Ο αξιόπιστος και οικονομικά προσιτός ενεργειακός εφοδιασμός είναι απαραίτητη προϋπόθεση για τη λειτουργία της σύγχρονης κοινωνίας, και ο περιορισμός των επιπτώσεων του στο περιβάλλον και στο κλίμα αποτελεί προϋπόθεση για τη βιωσιμότητά του. Η βελτίωση της ενεργειακής απόδοσης και της αποδοτικής χρήσης των πόρων, μεταξύ άλλων στον τομέα της κατοικίας, καθώς και η αυξημένη χρήση της ενέργειας από ανανεώσιμες πηγές θα συμβάλουν στην επίτευξη του στόχου αυτού μέσω της εφαρμογής της πλέον σύγχρονης νομοθεσίας στον τομέα της ενεργειακής απόδοσης, της ενέργειας από ανανεώσιμες πηγές και της αγοράς ηλεκτρικής ενέργειας. Η επίτευξη των στόχων αυτών θα μπορούσε επίσης να επιδιωχθεί μέσω της σύναψης δημόσιων συμβάσεων για υπηρεσίες και υποδομές.
            
            
            
               Η ενεργειακή ασφάλεια μπορεί επίσης να ενισχυθεί με τη βελτίωση και την αύξηση των συνδέσεων με τις γειτονικές χώρες. Η διαρκής ενεργή συμμετοχή της Αρμενίας στην πολυμερή συνεργασία στο πλαίσιο της ανατολικής εταιρικής σχέσης θα είναι απαραίτητη για τον προσδιορισμό έργων κοινού ενδιαφέροντος που θα μπορούσαν να λάβουν χρηματοδοτική στήριξη από την ΕΕ. Η συνέχιση των προσπαθειών για τη διασφάλιση υψηλών επιπέδων πυρηνικής ασφάλειας βάσει των προτύπων του ΔΟΑΕ και των προτύπων και των πρακτικών της ΕΕ, όπως αναφέρονται στη CEPA, η βελτίωση της ενεργειακής απόδοσης και η προώθηση της ενέργειας από ανανεώσιμες πηγές με σαφή ιεράρχηση των επενδύσεων αποτελούν βασικά στοιχεία για τη διασφάλιση της ενεργειακής ασφάλειας και προστασίας στην Αρμενία.
            
            
            
               Τέλος, η διακοπή λειτουργίας και ο ασφαλής παροπλισμός του πυρηνικού σταθμού Medzamor και η έγκαιρη έγκριση ενός χάρτη πορείας/σχεδίου δράσης για τον σκοπό αυτό παραμένει βασικός στόχος, λαμβανομένης υπόψη της ανάγκης για την αντικατάσταση του πυρηνικού σταθμού με νέες υποδομές με στόχο την εξασφάλιση της ενεργειακής ασφάλειας και των συνθηκών για βιώσιμη ανάπτυξη της Αρμενίας.
            
            
            
               4. Κινητικότητα και διαπροσωπικές επαφές
            
         
         
            
            
               Τα μέρη θα συνεργαστούν με σκοπό τη διευκόλυνση της κινητικότητας των υπηκόων τους, διευρύνοντας το πεδίο ανάπτυξης διαπροσωπικών επαφών μέσω στοχευμένων δράσεων που θα απευθύνονται στους νέους, τους σπουδαστές, τους ερευνητές, τους καλλιτέχνες, τους πολιτιστικούς φορείς και τους επιχειρηματίες. Η ΕΕ αναγνωρίζει τη σημασία του αιτήματος της Αρμενίας για την έναρξη διαλόγου σχετικά με την ελευθέρωση του καθεστώτος των θεωρήσεων. Η ΕΕ προσβλέπει στην εξέταση της έναρξης του διαλόγου αυτού εν ευθέτω χρόνω.
            
            
            
               Η διαχείριση των μεταναστευτικών ροών θα βασιστεί στη συμφωνία για την απλούστευση των θεωρήσεων / συμφωνία επανεισδοχής. Η ΕΕ αναγνωρίζει τον ρόλο που διαδραματίζει η Αρμενία στην υποδοχή προσφύγων από τη Συρία, γεγονός που την καθιστά επιλέξιμη για στήριξη από το 
               
                  Περιφερειακό Καταπιστευματικό Ταμείο της ΕΕ για την αντιμετώπιση της συριακής κρίσης
               
               
                  3
               .
            
            
            
               Για την αντιμετώπιση των προκλήσεων της παγκόσμιας αγοράς απαιτείται μια αξιόπιστη δέσμη δεξιοτήτων σε όλα τα επίπεδα, είτε στον τομέα των επιχειρήσεων είτε στη δημόσια διοίκηση. Η προσχολική, η πρωτοβάθμια, η δευτεροβάθμια και η τριτοβάθμια εκπαίδευση και η επαγγελματική εκπαίδευση και κατάρτιση, καθώς και η συνεργασία μεταξύ του συστήματος εκπαίδευσης και κατάρτισης και των επιχειρήσεων πρέπει να ενισχυθούν ώστε να συνεισφέρουν στο έπακρο στην ανάπτυξη των δεξιοτήτων αυτών. Ιδιαίτερη προσοχή θα δοθεί στην έρευνα και την καινοτομία σε συνέχεια της σύνδεσης της Αρμενίας με το πρόγραμμα «Ορίζων 2020».
            
         
         
            
                  
                     (1)
                  JOIN(2015) 50 final της 18.11.2015.
               
               
                  
                     (2)
                  Βλέπε τους τέσσερις τίτλους στο μέρος II. Προτεραιότητες
               
               
                  
                     (3)
                  Απόφαση C(2014) 9615 της Επιτροπής, της 10ης Δεκεμβρίου 2014, για την ίδρυση Περιφερειακού Καταπιστευματικού Ταμείου της Ευρωπαϊκής Ένωσης για την αντιμετώπιση της συριακής κρίσης, «Ταμείο Madad».